**Volilni program SD za Mestno občino Nova Gorica 2022 - 2026**

**VIZIJA**

Želimo živeti v skupnosti, ki bo povezana, sodobno opremljena in odprta za razvojne priložnosti. Imamo izjemno geostrateško lego, ki nam zaradi bližine velikih prometnih sidrišč omogoča dobre povezave s svetom, prav zato moramo te prednosti bolje izkoristiti za razvoj trajnostnega butičnega turizma z visoko dodano vrednostjo. Tako turizem, šport in kultura so področja, na katerih bomo gradili svojo prepoznavnost in razvojne prednosti še posebej s poudarkom na čezmejnem povezovanju. V našo sredino želimo privabiti visokotehnološka napredna podjetja, ki že danes kreirajo trende prihodnosti, saj želimo biti korak pred drugimi. Postajamo moderno univerzitetno mesto, ki zna sobivati s svojim podeželjem in prijaznimi ljudmi in s posluhom za naravo. Tu rastejo dobre zgodbe o vinu, soncu in oljkah, pa siru in špargljih – same prvovrstne sestavine za prepoznavno kulinarično prestolnico, ki se že zdaj ponaša z odlično ponudbo kuharskih mojstric in mojstrov. V naši sredini krepimo medgeneracijsko solidarnost in stojimo za svojimi člani kot občina in kot prostovoljci. Smo solidarna in predana družba, ki se ne izmika odgovornosti. Vsi za vse, ker skupaj **ZNAMO BOLJE**.

**PROGRAM 2022 - 2026**

**GOSPODARSTVO**

Na prvo mesto postavljamo prav gospodarstvo, saj se zavedamo, da brez prodorne gospodarske strategije ne bomo uspeli realizirati ostalih pomembnih razvojnih projektov.

Ustanovili bomo posvetovalno telo – **Strateški svet za gospodarstvo in obrt**. V njem bodo poleg lokalnih podjetnikov in obrtnikov sodelovali strokovnjaki za makro in mikro gospodarska vprašanja. Med prve naloge sodijo zagotovo priprava **urgentnih ukrepov na izzive draginje**.

Uredili bomo **podporno infrastrukturo** za zagon gospodarstva. Privabljanje novih investitorjev zahteva dobro opremljene gospodarske cone na uveljavljenih prometnih tokovih, zato bomo med prednostne naloge zagotovo dali **ureditev obrtne cone Meblo.**

**INFRASTRUKTURA** IN **PROSTOR**

Sodobna infrastruktura in premišljeno urbanistično načrtovanje sta temelj za doseganje višje kakovosti bivanja v naši mestni občini. Želimo si zagotoviti dobre bivanjske pogoje in dobro počutje prebivalcev tako v mestu kot v podeželskem zaledju.

Zagotovo moramo pospešiti gradnjo stanovanj na področjih, kjer že imamo pripravljene zazidalne načrte. Po skrbnem pregledu teh lokacij lahko že zdaj ugotovimo, da se zatika pri njihovem izvajanju. Pohitriti moramo postopke za **izgradnjo bloka na Kolodvorski pri železniški postaji**.

Prednostno moramo skrbeti za bivanjske potrebe tako starejših kot mladih. Ponuditi moramo **več neprofitnih stanovanj** za mlade in mlade družine. Dokončati moramo **dnevni center za starejše na Erjavčevi** ter pospešiti **izgradnjo varovanih stanovanj ob Kornu**.

Glede na demografske izzive moramo okrepiti servis za **pomoč na domu** (center v odkupljeni stavbi NKBM). Podpiramo idejo izgradnje **HOSPIC**-a. Spodbujali pa bomo ustanavljanje **medgeneracijskih centrov** tudi po krajevnih skupnostih.

**DECENTRALIZACIJA** IN **POVEZOVANJE**

Želimo si živeti v mestni skupnosti, ki bo znala učinkovito porazdeliti programe in vsebine med vse kraje občine. Zavedati se moramo, da bomo razviti toliko, kolikor bo razvit naš najšibkejši člen povezane in prepletene verige. Razvojna vlaganja moramo zato uravnotežiti in pospešiti tam, kjer smo v zaostanku.

**Blažitev razvojnega razkoraka pa lahko najbolje uravnavajo krajevne skupnosti same.** Zagotoviti jim moramo **več avtonomije** pri odločanju, **več sredstev** za investicije ter družbene dejavnosti. Zavzeli se bomo, da bodo krajevne skupnosti močneje vključene v odločitve na občinski ravni, še pred sprejemanjem in potrjevanjem na mestnem svetu.

**UČINKOVIT JAVNI SERVIS S POSLUHOM ZA LJUDI**

Dovolj nam je avtokratskega vodenja demokratičnih sistemov. Ne smemo pozabiti, da je občina skupnost občank in občanov, kar hkrati pomeni tudi predan javni servis. Ne smemo si dopustiti odtujene oblasti, ki posluje netransparentno in neučinkovito.

**Župan, mestni svet in občinska uprava** morajo biti **v službi ljudi**, ne obratno. Uvedli bomo **dneve odprtih vrat** na tedenski komunikaciji. Želimo si trajen dialog, ki gradi na medsebojnem spoštovanju, zaupanju in odgovornosti. Zastavljeni projekti morajo biti del tega širšega partnerstva z občani, izvedeni pa na visoki strokovni ravni, transparentno in gospodarno po mehanizmu nadzora in ravnovesij. **Podpiramo pristop k participativnemu odločanju**, si pa želimo na ta način preverjati več investicij.

**PRILOŽNOSTI EVROPSKE PRESTOLNICE KULTURE**

Na projektu Evropska prestolnica kulture se je delalo prepočasi, vendar ni še nič izgubljeno. Pohitriti moramo postopke, pripraviti plane in zagnati infrastrukturne projekte.

Med slednje zagotovo sodi **izgradnja novega kulturnega doma**, saj nanj čakamo že od leta 2014, ko so bili narejeni prvi prostorski načrti na lokaciji za sodiščem. Smiselno bi bilo zgraditi v okviru tega **športni park na Ajševici** ter **kolesarskih poti** od Nove Gorice do Branika in od Nove Gorice do Črnič.

Skozi Evropsko združenje za teritorialno sodelovanje EZTS bomo opozarjali tudi na morebitne deviacije in neenakopravno obravnavo Gorice in Nove Gorice na jezičnem področju. Ob tem želimo seveda poudariti, da so dosedanji pogovori na obeh straneh dober obet za enakopravno in uravnoteženo obravnavo.

Izdelati nameravamo tudi **podporno turistično strategijo**. V sam projekt pa **vključiti gospodarstvenike** z obeh strani meja, saj doslej niso bili vključeni.

**UKREPI:**

* Zagotoviti uravnotežen proračun
* **Pospešiti postopke na področju okolja in prostora**
* Zagotoviti boljše in bolj učinkovito črpanje EU sredstev v novi finančni perspektivi 2022-2027
* **Ponuditi več ukrepov za bolj učinkovito in ciljno usmerjeno izvajanje politik socialnih pomoči**
* Občina po meri invalidov – zagotoviti večjo skrb za invalide
* **Z vključenostjo mladih pripraviti ukrepe za večjo participacijo mladih v javno družbeno življenje**
* Vzpostaviti bolj kakovostno javno zdravstvo na primarnem nivoju - več zdravnikov in specialistov, dokončati prizidek Zdravstvenega doma, urediti cestno infrastrukturo do bolnice v Stari Gori
* **Zagotoviti kakovostno javno šolstvo, s poudarkom na vrtčevski in predšolski vzgoji - obnova in sanacija osnovnih šol, telovadnic in vrtcev**
* Izgraditi glavno prometno vpadnico
* **Zagotoviti pogoje za hitrejši razvoj gasilstva, tako profesionalnega kot prostovoljnega – ukrepi za požarno varnost celotne regije**
* Omogočiti izgradnjo mladinskega hostla na lokaciji današnjega FURS-a
* **Vzpostaviti sistem energetskih skupnosti (zeleni prehod in obnovljivi viri energije)**
* Ozeleniti mestno središče s posaditvijo novih dreves in ohranitvijo zelenih travnatih in vrtnih površin
* **Ponuditi ukrepe za trajnostno mobilnost – več polnilnic na zeleno energijo**
* Urediti komunalno infrastrukturo - zbirna mesta za smeti in kanalizacijsko omrežje (poudarek na filozofiji »Zero waste« in krožnemu gospodarstvu)